فلسطين منطقه جغرافيه على الساحل الشرقى للبحر المتوسط والناحية الغربيه نهر أردن قايمه عليها دلوقتى دولة اسرائيل و منطقه بيعيش فيها عرب. تاريخياً، ماكانش ليها حدود معينه لحقبه طويله من الزمن ، لكن اتعارف على انها كانت دايماً بتشمل المنطقه الواقعه بين البحر المتوسط و نهر الاردن ، و كانت متاخمه لمصر من جهة الشرق. جغرافياً ، بتتكون من تلت مناطق هى 1. الغور ، و ده اقليم اخدودى بيشمل حوض نهر الاردن و البحر الميت. 2. هضبه واسعه فى شرقها سامره و فى جنوبها يهودا. 3. سهل ساحلى ضيق. المؤرخين العرب فى القرون الوسطى اعتبروا منطقة فلسطين جزء من الشام بتسكنها قبايل و كانت متقسمه على اعمال بتديرها الدول اللى كانت بتحكم شرق البحر المتوسط زى الدوله الايوبيه و الدوله المملوكيه. منطقة فلسطين بشكلها الجغرافى الحالى عمرها ماكانت فى التاريخ بلد او دوله إلا مرتين، مره وقت مملكة بيت المقدس اللاتينيه و مره بعد تأسيس دولة اسرائيل. عبر التاريخ شافت المنطقه دى حروب و معارك و صراعات كتيره بين امبراطوريات و ممالك و كانت ساحه مفتوحه للمعارك بين جيوش الامم . الصراعات القديمه فى عصور ماقبل الميلاد ما كانتش بسبب مقدسات و لا كان ليها ابعاد دينيه لكن كانت صراعات على السيطره على منطقة شرق البحر المتوسط.